**MINISTARSTVO HRVATSKIH BRANITELJA**

**I Z V J E Š Ć E**

**O PROVEDBI ZAKONA O OSOBAMA NESTALIM U DOMOVINSKOM RATU, ZA RAZDOBLJE OD 1. SIJEČNJA DO 31. PROSINCA 2021.**

Sadržaj

[**Uvod** 2](#_Toc65247719)

### Traženje nestalih smrtno stradalih osoba u Domovinskom ratu za koje nije poznato mjesto ukopa

[1.1. Pokretanje postupka traženja osobe nestale u Domovinskom ratu 2](#_Toc65247720)

[1.2. Prikupljanje saznanja o osobama nestalim u Domovinskom ratu te pojedinačnim i masovnim grobnicama 3](#_Toc65247721)

[1.3. Terenske aktivnosti i ekshumacija posmrtnih ostataka 3](#_Toc65247722)

[1.4. Obrada i identifikacija posmrtnih ostataka 5](#_Toc65247723)

[1.5. Završetak postupka traženja 7](#_Toc65247724)

[1.6. Pogrebna skrb 7](#_Toc65247725)

1. **Evidencije**

2.1. Evidencija osoba nestalih u Domovinskom ratu i Evidencija smrtno stradalih osoba u Domovinskom ratu za koje nije poznato mjesto ukopa …………………………………………. 9

[2.2. Evidencija o ekshumiranim, identificiranim i neidentificiranim posmrtnim ostacima 8](#_Toc65247728)

1. **Suradnja s drugim državama, međunarodnim organizacijama i udrugama**

[3.1. Suradnja s drugim državama 8](#_Toc65247730)

[3.2. Suradnja s međunarodnim organizacijama i mehanizmima 10](#_Toc65247731)

[3.3. Suradnja s udrugama 12](#_Toc65247732)

**4.** **Povjerenstvo Vlade Republike Hrvatske za osobe nestale u Domovinskom ratu**…………….. 13

 **Utrošak financijskih sredstava** ……………………………………………………………… 13

 **Zaključak** ……………………………………………………………………………………… 13

## Uvod

Naglašavajući svoju bezuvjetnu predanost i posvećenost rješavanju pitanja nestalih i smrtno stradalih osoba u Domovinskom ratu za koje nije poznato mjesto ukopa, Republika Hrvatska je putem nadležnih tijela, posebice Ministarstva hrvatskih branitelja (u daljnjem tekstu: *Ministarstvo*) kao nositelja, u razdoblju od 1. siječnja do 31. prosinca 2021. godine nastavila s provedbom aktivnosti traženja, sukladno Zakonu o osobama nestalim u Domovinskom ratu (NN, br. 70/19) (u daljnjem tekstu: Zakon).

Ministarstvo je, u izvještajnom je razdoblju, nastavilo prikupljati saznanja o nestalim i smrtno stradalim osobama u Domovinskom ratu za koje nije poznato mjesto ukopa te pojedinačnim i masovnim grobnicama, iz svih raspoloživih izvora. Temeljem tih saznanja provedene su terenske aktivnosti kao i obrada pronađenih kao i ranije ekshumiranih neidentificiranih posmrtnih ostataka, s ciljem njihove identifikacije.

Budući da je ključna prepreka učinkovitijem rješavanju ovoga pitanja nedostatak točnih, potpunih i vjerodostojnih informacija o mjestima prikrivenih grobnica, Ministarstvo ustraje na preuzimanju odgovornosti i provedbi obveza u području bilateralne suradnje s nadležnim tijelima za traženje nestalih osoba Bosne i Hercegovine, Crne Gore i, osobito, Republike Srbije. Također, Ministarstvo je dalo punu i konstruktivnu potporu multilateralnom mehanizmu (uspostavljenom 2018. godine) radi rješavanja slučajeva od zajedničkog interesa kao i unaprjeđenja metodologije rada uopće.

Iako je prvenstveno samostalnim naporima nadležnih tijela Republike Hrvatske riješena većina slučajeva nestalih osoba, u izvještajnom razdoblju je nastavljena suradnja s međunarodnim organizacijama u projektima koji mogu pridonijeti učinkovitosti procesa traženja nestalih osoba. Prvenstveno se ističe suradnja s Međunarodnom komisijom za nestale osobe i Međunarodnim odborom Crvenoga križa.

Osobiti interes Ministarstva su obitelji nestalih i smrtno stradalih osoba u Domovinskom ratu za koje nije poznato mjesto ukopa. Vodeći se istim ciljem – pronalaskom njihovih nestalih članova, postignuto je zajedništvo u odnosu s obiteljima nestalih i smrtno stradalih osoba za koje nije poznato mjesto ukopa i udrugama koje ih okupljaju. U izvještajnom razdoblju je nastavljena iznimna suradnja i partnerski odnos s udrugama koje okupljaju obitelji nestalih osoba, osobito sa Savezom udruga obitelji zatočenih i nestalih hrvatskih branitelja.

Uz navedeno, s ciljem prevladavanja ključnih prepreka u procesu traženja, odnosno ublažavanja njihovih učinaka, nastavljena su ulaganja radi daljnjeg unaprjeđenja cjelokupnog sustava te metodologije rada, u području prikupljanja saznanja o nestalim osobama, provedbe terenskih istraživanja te obrade i identifikacije posmrtnih ostataka.

1. **TRAŽENJE NESTALIH I SMRTNO STRADALIH OSOBA U DOMOVINSKOM RATU ZA KOJE NIJE POZNATO MJESTO UKOPA**

##  Pokretanje postupka traženja osobe nestale u Domovinskom ratu

Zahtjev za pokretanje postupka traženja nestalih i smrtno stradalih osoba u Domovinskom ratu za koje nije poznato mjesto ukopa, sukladno čl. 8. Zakona, podnosi se Ministarstvu izravno ili putem Hrvatskog Crvenog križa, Međunarodnoga odbora Crvenoga križa ili društva Crvenoga križa ili Crvenog polumjeseca u državi u kojoj podnositelj zahtjeva prebiva. Zahtjev je moguće je podnijeti i u diplomatsko-konzularnim predstavništvima Republike Hrvatske.

U izvještajnom razdoblju zaprimljeno je 14 novo-pokrenutih zahtjeva za traženje. Novo-pokrenuti zahtjevi upućeni su na prethodnu provjeru. Temeljem nalaza provjere, utvrđeno je kako su za **osam (8)** **novo-pokrenutih zahtjeva za traženje** (od kojih se tri odnose na nestale osobe a pet na smrtno stradale osobe za koje nije poznato mjesto ukopa), **ispunjeni uvjeti iz čl. 11. Zakona** te su isti uvršteni u službene evidencije Ministarstva.

##  Prikupljanje saznanja o osobama nestalim u Domovinskom ratu te pojedinačnim i masovnim grobnicama

Prikupljanje saznanja o nestalim osobama i prikrivenim mjestima masovnih i pojedinačnih grobnica, najznačajnija je aktivnost, budući da o točnosti i vjerodostojnosti tih saznanja ovisi učinkovitost cjelokupnog procesa traženja. Zbog povezanosti pitanja nestalih osoba s počinjenim ratnim zločinima i drugim kaznenim djelima, kao i zbog protoka vremena, prikupljanje saznanja o sudbini nestalih osoba i mjestima ukopa njihovih posmrtnih ostataka, najsloženiji je segment u procesu traženja nestalih osoba.

Ministarstvo, kao koordinacijsko tijelo, prikuplja saznanja iz svih raspoloživih izvora: ponajprije od nadležnih tijela Republike Hrvatske (Ministarstvo unutarnjih poslova, sigurnosno – obavještajnih agencija), samostalno i putem područnih ispostava, suradnjom s nadležnim tijelima drugih država, međunarodnim organizacijama i udrugama. Radi koordinacije prikupljanja saznanja putem međuresorne suradnje, u izvještajnom razdoblju dodatno je intenziviran rad *Radne skupine za prikupljanje saznanja o nestalim osobama i neregistriranim grobnim mjestima*, sastavljene od predstavnika Ministarstva, Ministarstva unutarnjih poslova, sigurnosno - obavještajnih agencija i Državnoga odvjetništva Republike Hrvatske, uz čiji se doprinos na dnevnoj razini prikupljaju, razmjenjuju i raščlanjuju relevantna saznanja.

Provedbom tih aktivnosti, u razdoblju od 1. siječnja do 31. prosinca 2021. godine, sukladno čl. 14. Zakona, Ministarstvo je prikupilo i objedinilo saznanja o **62 moguća mjesta** prikrivenih masovnih i pojedinačnih grobnicana ranije okupiranim područjima Republike Hrvatske.

##  Terenske aktivnosti i ekshumacija posmrtnih ostataka

Ministarstvo je, temeljem prikupljenih saznanja, organiziralo i koordiniralo provedbom terenskih istraživanja i ekshumacija posmrtnih ostataka. U provedenim aktivnostima, sukladno čl. 18. i 19. Zakona te općim propisima - Zakon o kaznenom postupku (NN, br. 152/08, 76/09, 80/11, 121/11, 91/12, 143/12, 56/13, 145/13, 152/14, 70/17 i126/19), Zakon o sustavu državne uprave (NN, br. 66/19) i dr., obavljajući zadaće iz svoje nadležnosti, uz Ministarstvo, sudjelovali su: nadležna županijska državna odvjetništva i sudovi, Ministarstvo unutarnjih poslova, Ministarstvo obrane, znanstveno-medicinske ustanove te sigurnosno - obavještajne agencije.

Međuresorna suradnja je ključni mehanizam u procesu traženja čijem je osnaživanju pridonio i Zakon, kojim su određena nadležna tijela i njihove zadaće te jasno i jednoznačno propisane obveze drugih nadležnih tijela u procesu traženja nestalih osoba, čime je osigurano usklađeno planiranje i djelovanje, prevladavanje administrativnih prepreka te pravodobno i jednoznačno informiranje.

U izvještajnom razdoblju provedeno je terensko istraživanje, uključujući **probna iskapanja na 34 mjesta** na području 9 (devet) županija, za koja su prikupljena saznanja ukazivala kako se radi o mogućim mjestima masovnih i pojedinačnih grobnica. Probnim iskapanjima navedenih lokacija, u ukupnom trajanju od 161 radni dan, obrađeno je 54.362 m2 površine. Pritom, najopsežnije istražene lokacije su na području Vukovarsko-srijemske županije - Bobota, Marinci i Negoslavci, gdje je u trajanju od 98 radnih dana provedeno probno iskapanje na cca 30.000 m2 površine.

Provedenim terenskim istraživanjima, pronađeni su i **ekshumirani posmrtni ostaci 18 osoba** iz razdoblja Domovinskoga rata, koji su nakon ekshumacije prevezeni u znanstveno-medicinske ustanove radi obrade i identifikacije.

Osim toga, temeljem prikupljenih saznanja o mogućim mjestima ukopa posmrtnih ostataka ili/i dojava, ekshumirani su posmrtni ostaci daljnjih 11 osoba za koje je u tijeku obrada klasičnim sudsko-medicinskim metodama i metodom analize DNA, kako bi se utvrdilo radi li se o slučajevima nestalih i smrtno stradalih osoba u Domovinskom ratu za koje nije poznato mjesto ukopa.

Uz navedeno, proveden je i **terenski izvid daljnjih 29 mogućih mjesta** masovnih i pojedinačnih grobnica za koje je u tijeku daljnja operativna obrada kako bi iste bile pripremljene za provedbu probnih iskapanja.

**Masovna grobnica „Bobotsko mrcinište“ na području Bobote**

Posebno je značajan pronalazak masovne grobnice na području Bobote, na lokalitetu „Bobotsko mrcinište“. Sustavno terensko istraživanje (probno iskapanje) na lokalitetu „Bobotsko mrcinište“ započelo je 13. rujna 2021. godine, a završeno je 22. prosinca 2021. godine. Riječ je o vrlo zahtjevnoj lokaciji na odlagalištu otpada i uginule stoke. Istraživanje je provedeno u organizaciji i koordinaciji Ministarstva, u suradnji s drugim nadležnim tijelima – Ministarstvom obrane, Ministarstvom unutarnjih poslova, sigurnosno - obavještajnim agencijama, Županijskim državnim odvjetništvom u Osijeku i Županijskim sudom u Osijeku te Nacionalnom memorijalnom bolnicom u Vukovaru.

Provedenim istraživanjima, u trajanju od 46 radnih dana, sustavno je pretražena površina od cca 15.000 m2. Pritom, 24. studenoga 2021. godine, pronađeni su posmrtni ostaci za koje je preliminarnim pregledom utvrđeno kako vjerojatno potječu iz razdoblja Domovinskoga rata. Nastavkom istraživanja utvrđeno je kako se radi o masovnoj grobnici u kojoj su pronađeni i ekshumirani posmrtni ostaci većeg broja osoba. Ekshumacija posmrtnih ostataka provedena je u razdoblju od 25. do 29. studenog 2021. godine, temeljem naloga Županjskog državnog odvjetništva u Osijeku.

Pregled ekshumiranih posmrtnih ostataka i njihova antropološka obrada, provedeni su tijekom i neposredno nakon ekshumacije, u Nacionalnoj memorijalnoj bolnici u Vukovaru, nakon čega su posmrtni ostaci prevezeni na Zavod za sudsku medicinu i kriminalistiku radi obrade metodom analize DNA. Nalazi obrade posmrtnih ostataka metodom analize DNA, uspoređeni su s nalazima obrade krvnih uzoraka srodnika nestalih osoba (koji su prikupljeni u prethodnom razdoblju i pohranjeni u bazi podataka). Nakon dovršetka obrade posmrtnih ostataka, **utvrđeno je kako se radi o 13 osoba[[1]](#footnote-1)**.

**Terenske aktivnosti i ekshumacije posmrtnih ostataka prema županijama**

1. **siječnja – 31. prosinca 2021.)**

|  |  |  |  |
| --- | --- | --- | --- |
| **Županija** | **Broj terenskih izvida** | **Broj probnih iskapanja/ekshumacija** | **Broj ekshumiranih** **osoba** |
| Vukovarsko-srijemska | 17 |  14 | 15 |
| Osječko-baranjska | 5 | 6 | Posmrtni ostaci nisu pronađeni |
| Sisačko-moslavačka | - | 1 | Posmrtni ostaci nisu pronađeni |
| Ličko-senjska  | 2 | 1 | Posmrtni ostaci nisu pronađeni |
| Splitsko-dalmatinska | - | 1 | Posmrtni ostaci nisu pronađeni |
| Bjelovarsko-bilogorska | 2 | 1 | Posmrtni ostaci nisu pronađeni |
| Šibensko-kninska | 1 | 8 | 1 |
|  Brodsko-posavska | - | 1 | 1 |
|  Zadarska | 2 | - | Posmrtni ostaci nisu pronađeni |
|  Požeško-slavonska | - | 1 | 1 |
| **UKUPNO** | **29** | **34** | **18** |

##  Obrada i identifikacija posmrtnih ostataka

Za potrebe obrade i identifikacije posmrtnih ostataka ekshumiranih na području Republike Hrvatske te preuzetih s područja drugih država, sukladno čl. 21. Zakona, Ministarstvo zaključuje godišnje ugovore sa znanstveno-medicinskim ustanovama: Zavodom za sudsku medicinu i kriminalistiku Medicinskoga fakulteta Sveučilišta u Zagrebu, Kliničkim bolničkim centrom Osijek, Medicinskim fakultetom Sveučilišta u Osijeku, Kliničkim bolničkim centrom Split te Nacionalnom memorijalnom bolnicom Vukovar, a koje obavljaju medicinski dio poslova. Ugovori su također zaključeni i s dobavljačima pribora i reagensa koji se koriste u procesu identifikacije.

Radi identifikacije novo-ekshumiranih kao i ranije ekshumiranih neidentificiranih posmrtnih ostataka, u izvještajnom razdoblju, na zahtjev Ministarstva, klasičnim sudsko-medicinskim metodama obrađeni su posmrtni ostaci 52 osobe, dok su u istom razdoblju metodom analize DNA uspješno obrađena 132 uzorka izuzeta iz neidentificiranih posmrtnih ostataka, pri čemu je u 21 slučaju utvrđeno podudaranje s bazom referentnih uzoraka (preliminarni identitet).

Temeljem nalaza zaprimljenih od znanstveno-medicinskih ustanova, Ministarstvo je u izvještajnom razdoblju organiziralo osam (8) završnih identifikacija posmrtnih ostataka na koje su pozvani članovi obitelji 22 preliminarno identificirane osobe, čiji su posmrtni ostaci ekshumirani iz masovnih, pojedinačnih i asanacijskih grobnica na području Republike Hrvatske. Identifikaciji se odazvalo 95 % pozvanih obitelji, koje su potvrdile identifikaciju čime su u izvještajnom razdoblju **završno identificirani posmrtni ostaci 21 osobe**, dok su posmrtni ostaci jedne (1) osobe predani Institutu za nestale osobe Bosne i Hercegovine, radi identifikacije.

Obitelji preliminarno identificiranih osoba, temeljem naloga Ministarstva, o planiranoj identifikaciji su obaviještene posredstvom nadležnih upravnih tijela u županijama odnosno Gradu Zagrebu, Hrvatskog Crvenoga križa i Međunarodnog odbora Crvenoga križa, a u završnoj identifikaciji posmrtnih ostataka, obavljajući poslove iz svoje nadležnosti, uz Ministarstvo, sudjelovale su znanstveno-medicinske ustanove, Ministarstvo obrane te nadležna upravna tijela u županijama odnosno Gradu Zagrebu.

Identificirani posmrtni ostaci(21), ekshumirani su u sljedećim županijama: Vukovarsko-srijemska (4), Sisačko-moslavačka (4), Brodsko-posavska (3), Karlovačka (1), Ličko-senjska (1), Osječko-baranjska (1), Šibensko-kninska (3), Zadarska (3), dok su posmrtni ostaci jedne (1) osobe u prethodnom razdoblju preuzeti iz Republike Srbije.

Od ukupno 21 identificirane osobe, za njih 14 pri Ministarstvu je bio pokrenut postupak traženja, pri čemu se devet (9) vodilo u Evidenciji osoba nestalih u Domovinskom ratu a pet (5) u Evidenciji smrtno stradalih osoba u Domovinskom ratu za koje nije poznato mjesto ukopa, dok za sedam (7) osoba nije bio pokrenut postupak traženja te se nisu vodile u službenim evidencijama Ministarstva.

Postupajući sukladno dosadašnjoj praksi te odredbama Zakona, nakon provedenih završnih identifikacija, Ministarstvo je nadležnim pravosudnim tijelima dostavilo cjelovitu dokumentaciju o obradi i identifikaciji navedenih posmrtnih ostataka.

**Neidentificirani posmrtni ostaci**

Radi identifikacije neidentificiranih posmrtnih ostataka ekshumiranih iz pojedinačnih, masovnih i asanacijskih grobnica, sukladno čl. 25. Zakona Ministarstvo, u suradnji sa znanstveno-medicinskim ustanovama, drugim nadležnim tijelima i organizacijama provodi aktivnosti koje se sastoje u prikupljanju dodatnih podataka i saznanja o osobama nestalim u Domovinskom ratu i smrtno stradalim osobama u Domovinskom ratu za koje nije poznato mjesto ukopa, obradi posmrtnih ostataka i drugih aktivnosti radi utvrđivanja identiteta neidentificiranih posmrtnih ostataka.

Tako su u izvještajnom razdoblju poduzete sljedeće aktivnosti:

* Započela je i provodi se sustavna revizija prethodno ekshumiranih neidentificiranih posmrtnih ostataka te njihova ponovna obrada primjenom najsuvremenije metodologije;
* Provodi se raščlamba dokumentacije i postojećega gradiva Uprave za zatočene i nestale temeljem čega se dolazi do pretpostavke o mogućem preliminarnom identitetu žrtava;
* U suradnji s Ministarstvom unutarnjih poslova i Hrvatskim Crvenim križem započela je akcija prikupljanja podataka o krvnim srodnicima nestalih i smrtno stradalih osoba u Domovinskom ratu za koje nije poznato mjesto ukopa, a za koje nema/nema dovoljno referentnih uzoraka za potrebe identifikacije metodom analize DNA;
* U suradnji s drugim tijelima, udrugama i obiteljima, prikupljaju se podaci o svim neidentificiranim posmrtnim ostacima te se, prema prikupljenim saznanjima, poduzimaju daljnje aktivnosti;
* U slučajevima opravdane sumnje u pouzdanost identifikacije, Ministarstvo organizira ponovnu ekshumaciju posmrtnih ostataka te njihovu obradu i završnu identifikaciju, što je ugrađeno i u Zakon, radi prevladavanja mogućih pravnih prepreka;
* Nastavljena je provedba Zajedničkog projekta identifikacija metodom analize DNA s Međunarodnom komisijom za nestale osobe.

Potrebno je posebno istaknuti daljnja unaprjeđenja metodologije u području obrade i identifikacije posmrtnih ostataka. Tako je, temeljem Odluke Vlade Republike Hrvatske (2019), kojom je u iznosu od 5.000.000,00 kuna podržano financiranje nabave kapitalne opreme za identifikaciju posmrtnih ostataka i uređenje prostora za DNA laboratorij Zavoda za sudsku medicinu i kriminalistiku Medicinskog fakulteta u Zagrebu, 12. svibnja 2021. godine otvoren novo uređeni DNA laboratorij. Navedena ulaganja, omogućiti će prevladavanje najvećih izazova u identifikaciji posmrtnih ostataka metodom analize DNA, tj.:

* povećati će mogućnost obrade posmrtnih ostataka u slučajevima gdje to do sada, zbog stanja posmrtnih ostataka, nije bilo moguće,
* povećati će vjerojatnost utvrđivanja identiteta u slučajevima kada žrtva nema dovoljno krvnih srodnika ili/i kada nema bliskih krvnih srodnika.

Neidentificirani posmrtni ostaci pohranjeni su u Zajedničkoj grobnici za neidentificirane žrtve Domovinskoga rata na Krematoriju Gradskog groblja Mirogoj, zatim u grobnici na Centralnom groblju u Osijeku i na Zavodu za sudsku medicinu i kriminalistiku Medicinskoga fakulteta u Zagrebu, dok je dio njih, zbog nedostatnih smještajnih resursa, nakon obrade klasičnim sudsko-medicinskim metodama i uzimanja uzoraka za analizu DNA, ukopan na mjestima prvobitne ekshumacije na mjesnim/gradskim grobljima.

##  Završetak postupka traženja

Sukladno čl. 27. Zakona, proces traženja nestale ili smrtno stradale osobe za koju nije poznato mjesto ukopa prestaje kada podnositelj zahtjeva za traženje prihvati nalaze identifikacije ili Ministarstvu dostavi izjavu o zaključenju postupka traženja izravno ili pak putem Hrvatskog Crvenoga križa ili Međunarodnoga odbora Crvenoga križa ili društva Crvenoga križa ili Crvenoga polumjeseca u zemlji u kojoj boravi.

U izvještajnom razdoblju, **završen** **je postupak traženja za 23 osobe** evidentirane u službenim evidencijama Ministarstva. Pritom, za 14 osoba postupak traženja zaključen je temeljem prihvaćanja nalaza identifikacijeod strane obitelji[[2]](#footnote-2), za sedam (7) osoba temeljem izjava obitelji o zaključenju postupka traženja, a za dvije (2) osobe temeljem obavijesti nadležnoga Instituta za nestale osobe Bosne i Hercegovine o identifikaciji provedenoj u Bosni i Hercegovini.

##  Pogrebna skrb

Nakon identifikacije, Ministarstvo je, sukladno čl. 29. Zakona, u suradnji s drugim nadležnim tijelima, ustanovama i pravnim osobama koje provode poslove iz svoje nadležnosti i/ili temeljem potpisanih sporazuma o obavljanju poslova za potrebe Ministarstva, organiziralo i koordiniralo pogrebnu skrb za identificirane osobe.

Tako je u izvještajnom razdoblju, sukladno željama obitelji, organizirana pogrebna skrb za **20 osoba**, sve identificirane 2021. godine. Pri tom, za četiri (4) identificirane osobe za koje je utvrđen status hrvatskoga branitelja, pogrebna skrb je osigurana sukladno čl. 137. Zakona o hrvatskim braniteljima iz Domovinskoga rata i članovima njihovih obitelji i Pravilniku o ostvarivanju prava na troškove ukopa uz odavanje vojnih počasti te grobno mjesto i njegovo održavanje. Za preostalih 16 (šesnaest) identificiranih osoba, pogrebna skrb je osigurana sukladno propisima kojima su uređena prava civilnih stradalnika Domovinskog rata.

1. **EVIDENCIJE**

## Evidencija osoba nestalih u Domovinskom ratu i Evidencija smrtno stradalih osoba u Domovinskom ratu za koje nije poznato mjesto ukopa

U svrhu prikupljanja podataka o osobama nestalim u Domovinskom ratu i njihovog pronalaska, sukladno čl. 32. Zakona, Ministarstvo vodi, organizira i održava službenu Evidenciju osoba nestalih u Domovinskom ratu i Evidenciju smrtno stradalih osoba u Domovinskom ratu za koje nije poznato mjesto ukopa te izdaje uvjerenja na zahtjev osoba koje imaju pravni interes. Službena evidencija sadrži osobne podatke o traženoj osobi, podatke o okolnostima nestanka te druge informacije koje su od značaja za proces traženja.

Način vođenja, sadržaj i ostalo u vezi s vođenjem spomenutih evidencija uređeno je Pravilnikom o načinu vođenja Evidencije o osobama nestalim u Domovinskom ratu i Evidencije smrtno stradalih osoba u Domovinskom ratu za koje nije poznato mjesto ukopa (NN,br.22/20), a koji je, sukladno Zakonu, donio ministar hrvatskih branitelja.

Prema stanju evidencija na dan 31. prosinca 2021. godine, otvorena su **1454** zahtjeva za traženje osoba nestalih u Domovinskom ratu te **398** zahtjeva za traženje posmrtnih ostataka smrtno stradalih osoba za koje nije poznato mjesto ukopa, što ukupno čini **1852** **neriješena slučaja iz razdoblja Domovinskoga rata**.

## 2.2. Evidencija o ekshumiranim, identificiranim i neidentificiranim posmrtnim ostacima

Ministarstvo, sukladno čl. 38. Zakona, vodi i službenu Evidenciju o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica te, kao i u slučaju prethodnih evidencija, izdaje uvjerenja na zahtjev osoba koje imaju pravni interes. U ovoj evidenciji se vode svi identificirani i neidentificirani posmrtni ostaci osoba koji su, u organizaciji i koordinaciji Uprave za zatočene i nestale Ministarstva, ekshumirani iz masovnih, pojedinačnih i asanacijskih grobnica. Posmrtni ostaci se, u navedenu Evidenciju upisuju nakon pronalaska, a temeljem zapisnika nadležnih pravosudnih tijela o ekshumaciji.

Način vođenja, sadržaj i ostalo u vezi s vođenjem Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica, uređeno je Pravilnikom o načinu vođenja Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica (NN,br.22/20), a koji je, sukladno Zakonu, donio ministar hrvatskih branitelja.

Prema stanju Evidencije na dan 31. prosinca 2021. godine, dosadašnjim tijekom procesa, iz masovnih, pojedinačnih i asanacijskih grobnica ekshumirani su posmrtni ostaci **5215 osoba**.

Od ukupnoga broja ekshumiranih (5215), završno su **identificirani posmrtni ostaci 4322 osobe (82.8%)**. Prema tome, na dan 31. prosinca 2021. godine, **neidentificiranima se vode posmrtni ostaci 893 osobe**.

1. **SURADNJA S DRUGIM DRŽAVAMA, MEĐUNARODNIM ORGANIZACIJAMA I UDRUGAMA**

### U procesu traženja nestalih i smrtno stradalih osoba u Domovinskom ratu za koje nije poznato mjesto ukopa, nadležna tijela – Ministarstvo i Povjerenstvo Vlade Republike Hrvatske za osobe nestale u Domovinskom ratu (u daljnjem tekstu: Povjerenstvo), surađuju s nadležnim tijelima drugih država, poglavito Republike Srbije, Bosne i Hercegovine i Crne Gore. Uz navedeno, nadležna tijela surađuju i s međunarodnim organizacijama koje se bave pitanjem nestalih osoba. Posebna pozornost posvećena je suradnji s udrugama koje okupljaju obitelji nestalih osoba, radi daljnjeg doprinosa zaštiti, promicanju i ostvarivanju prava obitelji da im se omogući saznanje o njihovom nestalom članu ili pronalazak njegovih posmrtnih ostataka radi trajnog zbrinjavanja te da u najvećoj mogućoj mjeri budu upoznati s okolnostima nestanka ili smrtnog stradavanja.

### 3.1. Suradnja s drugim državama

U izvještajnom razdoblju nastavljena su nastojanja za unaprjeđenje bilateralne suradnje s nadležnim tijelima Republike Srbije i Bosne i Hercegovine, sukladno sklopljenim međunarodnopravnim instrumentima o suradnji iz područja traženja nestalih osoba.

**3.1.1. Republika Srbija**

Pitanje nestalih osoba i dalje predstavlja jedno od najsloženijih otvorenih pitanja u odnosima s Republikom Srbijom. Naime, od ukupnog broja nestalih osoba i posmrtnih ostataka iz Domovinskog rata, većina neriješenih slučajeva (više od 60 %), odnosi se na hrvatske branitelje i civile nestale u oružanoj velikosrpskoj agresiji na Republiku Hrvatsku 1991./92. godine. Stoga nadležna tijela Republike Hrvatske, od uspostave odnosa s Republikom Srbijom 1995. godine (tada Saveznom Republikom Jugoslavijom), ističu sljedeća **otvorena pitanja/ zahtjeve:**

1. Dostava informacija o nestalim osobama te primarnim i sekundarnim masovnim i pojedinačnim grobnicama na ranije okupiranim područjima Republike Hrvatske;
2. Povrat i dostava dokumentacije (dostava identifikacijskih protokola, povrat dokumentacije iz Vukovarske bolnice, Borovo Commerca, i dr.);
3. Provedbu ekshumacija na području Republike Srbije - nastavak ekshumacija registriranih grobnih mjesta te utvrđivanje i ekshumaciju neregistriranih grobnih mjesta.

U tu svrhu, nadležna tijela Republike Hrvatske traže pristup vojnim arhivima; prikupljanje podataka od osoba koje raspolažu tim saznanjima a koje se nalaze na području Srbije; pro-aktivniji pristup u istraživanjima slučajeva masovnih i pojedinačnih nestanaka na području Republike Hrvatske te aktivnosti koje će osigurati da se u sklopu istraga ratnih zločina čije se žrtve vode nestalima, utvrde mjesta masovnih i pojedinačnih grobnica.

Također, radi unaprjeđenja suradnje, nadležna tijela Republike Hrvatske zalažu se za unaprjeđenje pravnoga okvira suradnje, prilagođenoga sadašnjem vremenskom i sadržajnom kontekstu, budući da je postojeći pravni okvir koji datira iz 1995., odnosno 1996. godine, prevladan.

Pritom, Republika Hrvatska, sukladno Zakonu, ustraje na tome da državljanstvo bude ključni kriterij za određivanje nadležnosti. Istodobno, traženje nestalih osoba u Republici Srbiji regulirano je Zakonom o upravljanju migracijama ("Sl. glasnik RS", br. 107/2012), gdje se Komisija Vlade Republike Srbije za nestala *lica* proglašava nadležnom za sve nestale osobe na području bivše SFRJ od 1991. do 1995. godine, a što je istovjetno načelu „univerzalne jurisdikcije“ u predmetima ratnih zločina.

Budući da je ovakvo stajalište neprihvatljivo za Republiku Hrvatsku, o novom pravnom okviru suradnje moguće je razgovarati tek nakon što Republika Srbija prihvati i u svoj normativni okvir, kao kriterij za određivanje nadležnosti, ugradi načelo državljanstva odnosno prebivališta u trenutku nestanka.

Unatoč uloženim naporima, u izvještajnom razdoblju **od nadležnih tijela Republike Srbije** **nije zaprimljena niti jedna informacija od značaja za rješavanje istaknutih otvorenih pitanja/zahtjeva Republike Hrvatske.**

O izostanku napretka od strane Republike Srbije u rješavanju pitanja nestalih osoba, Ministarstvo je izvijestilo Ministarstvo vanjskih i europskih poslova, s kojim u suradnji, redovito prati izvješća (*non paper*) Europske komisije o poglavljima 23. i 24. za Srbiju[[3]](#footnote-3). U svojem očitovanju iz lipnja 2021. godine, Ministarstvo se činjenično izjasnilo kako Republika Srbija nije ostvarila napredak u rješavanju slučajeva nestalih osoba iz Republike Hrvatske,odnosno kakoRepublika Srbija nije ostvarila nikakav napredak u rješavanju istaknutih zahtjeva Republike Hrvatske u području nestalih osoba od otvaranja pregovora EU u poglavljima 23. i 24. u srpnju 2016. godine. Također, Ministarstvo se nedvojbeno izjasnilo kako će ustrajati na otvorenim pitanjima, a napredak Republike Srbije ocjenjivati prema njihovom rješavanju.

**3.1.2. Bosna i Hercegovina**

Radi rješavanja oko 200 slučajeva nestalih osoba u odnosima između Republike Hrvatske i Bosne i Hercegovine, pri čemu Republika Hrvatska putem Ministarstva traga za 74 osobe sukladno Protokolu o suradnji između Vlade Republike Hrvatske i Vijeća ministara Bosne i Hercegovine u traženju nestalih osoba i Pravilima postupanja za njegovu provedbu, tijekom 2021. godine nastavljena je suradnja nadležnih državnih tijela Republike Hrvatske i Bosne i Hercegovine.

Tako je Ministarstvo, u izvještajnom razdoblju, nadležnom Institutu za nestale osobe Bosne i Hercegovine, uputilo 8 pisanih zahtjeva za dostavu saznanja i provedbu drugih aktivnosti iz njihove nadležnosti, dok je u istom razdoblja zaprimilo 6 zahtjeva/upita prema kojima je postupilo, odnosno postupanje je u tijeku.

Nadalje, na prijedlog Ministarstva, Bosni i Hercegovini su, nakon obrade i preliminarne identifikacije, predani posmrtni ostaci jedne osobe ekshumirane na području Republike Hrvatske (Vukovarsko-srijemska županija), radi provedbe završne identifikacije.

Uz navedeno, s nadležnim Institutom za nestale osobe Bosne i Hercegovine, nastavljena je suradnja i u okviru multilateralnih mehanizama (provedba Okvirnoga plana za traženje osoba nestalih u oružanim sukobima na području bivše Jugoslavije pokrenutoga na inicijativu Međunarodne komisije za nestale osobe.)

Sveukupno gledajući, suradnja ostvarena u izvještajnom razdoblju je više tehničke naravi.

### 3.2. Suradnja s međunarodnim organizacijama i mehanizmima

Radi daljnjeg pospješenja procesa traženja nestalih osoba, nadležna tijela Republike Hrvatske surađuju s brojnim međunarodnim organizacijama i mehanizmima - od Međunarodne komisije za nestale osobe, Međunarodnog odbora Crvenog križa, mehanizama uspostavljenih pri Ujedinjenim narodima, Međunarodnog rezidualnog mehanizma za kaznene sudove, do brojnih drugih međunarodnih, humanitarnih i nevladinih organizacija. Ta suradnja je nastavljena i u izvještajnom razdoblju, pri čemu se osobito ističe suradnja po prethodno započetim projektima s Međunarodnom komisijom za nestale osobe i Međunarodnim odborom Crvenoga križa.

**3.2.1. Međunarodna komisija za nestale osobe (MKNO)**

Suradnja s Međunarodnom komisijom za nestale osobe (u daljnjem tekstu: MKNO), tijekom 2021. godine, odvijala se u sljedećim projektima:

1. **Nastavak provedbe Okvirnog plana za rješavanje pitanja osoba nestalih u sukobima na području bivše Jugoslavije**

*Okvirni plan za rješavanje pitanja nestalih osoba u sukobima na području bivše Jugoslavije* (u daljnjem tekstu: Okvirni plan), sklopljen je 2018. godine na inicijativu MKNO-a, a uz podršku Vlade Ujedinjenog Kraljevstva, radi jačanja multilateralne suradnje nadležnih tijela za traženje nestalih osoba Republike Hrvatske, Bosne i Hercegovine, Crne Gore, Republike Kosovo i Republike Srbije. Planom su obuhvaćene tri ključne aktivnosti od zajedničkog interesa:

* razmjena informacija o mjestima mogućih masovnih i pojedinačnih grobnica,
* *Baza podataka aktivnih slučajeva osoba nestalih uslijed oružanih sukoba u bivšoj Jugoslaviji nestalih osoba* te
* rješavanje slučajeva neidentificiranih posmrtnih ostataka.

U izvještajnom razdoblju održana su dva sastanka Skupine za nestale osobe (strateškoga tijela za provedbu Okvirnoga plana) i to: 28. rujna 2021. godine u Podgorici, Crna Gora i 6. i 7. prosinca 2021. godine (Sarajevo), s težištem na izmjenama Okvirnoga plana i Radnih pravila i procedura Skupine za nestale osobe. Završetkom prve faze provedbe Okvirnoga plana, Ministarstvo je dalo podršku nastavku aktivnosti u sklopu Skupine za nestale osobe u kontekstu jačanja multilateralne suradnje. Druga faza Okvirnog plana započela je tehničkim izmjenama Okvirnog plana i Radnih pravila i procedura za provedbu Okvirnog plana kojima je ojačana uloga državnih tijela za traženje nestalih osoba u odnosu na MKNO.

Imajući u vidu značaj multilateralne suradnje, uspostavljene Okvirnim planom, u rješavanju slučajeva od zajedničkoga interesa kao i za unaprjeđenje metodologije rada uopće, Ministarstvo je dalo punu i konstruktivnu potporu ovoj inicijativi te je u cijelosti ispunilo/ispunjava usuglašene obveze.

1. **Zajednički projekt identifikacija metodom analize DNA**

Također, nastavljena je provedba *Zajedničkog projekta identifikacija metodom analize DNA* zaključenoga 2004. godine između Ministarstva i MKNO-a.

Sukladno odredbama toga Projekta, u izvještajnom razdoblju nastavljena je razmjena nalaza uzoraka posmrtnih ostataka i referentnih uzoraka radi identifikacije, kao i razmjena podataka o krvnim srodnicima radi prikupljanja dodatnih referentnih uzoraka, a uz punu zaštitu podataka sukladno najvišim međunarodnim standardima

Izuzetno uspješnom provedbom Projekta od 2004. godine, omogućena je završna identifikacija posmrtnih ostataka 544 osobe nestale ili smrtno stradale na području Republike Hrvatske. Uz doprinos u rješavanju konkretnih slučajeva nestalih osoba, ovaj Projekt, utemeljen na ravnopravnim i partnerskim odnosima, pridonio je daljnjem razvoju metodologije i dostizanju najviših standarda u Republici Hrvatskoj u području identifikacije posmrtnih ostataka.

**3.2.2. Međunarodni odbor Crvenoga križa**

U području suradnje s Međunarodnim odborom Crvenoga križa (u daljnjem tekstu: MOCK), u izvještajnom razdoblju nastavljena je raščlamba dokumentacije zaprimljene provedbom *Memoranduma o suglasnosti između Ministarstva hrvatskih branitelja i Međunarodnog odbora Crvenog križa o prijenosu i uporabi informacija i dokumenata o osobama nestalim u Domovinskom ratu u Republici Hrvatskoj (1991-1995), pribavljenih iz međunarodnih arhiva* (u daljnjem tekstu: Memorandum), sklopljenog 17. srpnja 2019. godine.

Također, Ministarstvo je nastavilo izravnu suradnju s MOCK-om, kao i onu posredstvom Hrvatskog Crvenoga križa, u ažuriranju evidencije nestalih osoba, kao i prilikom organizacije završnih identifikacija posmrtnih ostataka, u slučajevima kada obitelji nestalih i smrtno stradalih osoba čija je identifikacija organizirana, borave ili prebivaju izvan Republike Hrvatske.

Imajući u vidu poseban značaj i ugled kojega MOCK uživa na općoj razini u pružanju humanitarnih usluga, kao i doprinos u rješavanju konkretnih slučajeva nestalih osoba, nadležna tijela i u predstojećem razdoblju planiraju nastavak suradnje u svim navedenim projektima.

**3.2.3. Ostalo**

Ministarstvo je u izvještajnom razdoblju nastavilo izvještavanje i suradnju s mehanizmima Ujedinjenih naroda i drugim organizacijama.

Tako je 26. studenoga 2021. godine održan sastanak s Posebnim izvjestiteljem UN-a za promicanje istine, pravde, obeštećenja i jamstva neponavljanja Fabianom Salvioliem s naglaskom na aktivnostima u traženju osoba nestalih u Domovinskom ratu. Ministarstvo je, tom prilikom, organiziralo i posjet izaslanstva Posebnog izvjestitelja lokaciji masovne grobnice u Boboti, „Bobotsko mrcinište“.

Također, Ministarstvo je sudjelovalo na *webinaru* „Evidentiranje žrtava i ljudskih prava“, u organizaciji stalnih misija Afganistana, Kostarike i Hrvatske pri UN-u te video-sastanku CTA at 150. Transforming the Global Response for Missing Persons, u organizaciji MOCK-a. Na istima su predstavljena iskustva Republike Hrvatske u kontekstu evidentiranja ljudskih gubitaka, nasilno odvedenih, nestalih i zatočenih osoba tijekom Domovinskoga rata.

Nadalje, na inicijativu MOCK-a, a u suradnji s Ministarstvom vanjskih i europskih poslova, Zakon o osobama nestalim u Domovinskom ratu predstavljen je na općem sastanku Nacionalnih odbora za međunarodno humanitarno pravo, održanom od 29. studenoga do 1. prosinca 2021. godine, kao primjer kvalitetnog zakonodavnoga okvira za rješavanje pitanja nestalih osoba.

### 3.3. Suradnja s udrugama

Polazište u rješavanju pitanja nestalih osoba u Republici Hrvatskoj, koje je ugrađeno i u Zakon, jest pravo obitelji da saznaju istinu o sudbini svojih članova. Ministarstvo posebnu pozornost posvećuje odnosu s obiteljima nestalih i smrtno stradalih osoba u Domovinskom ratu za koje nije poznato mjesto ukopa i udrugama koje ih okupljaju. Vodeći se istim ciljem – pronalaskom njihovih nestalih i smrtno stradalih članova, postignuta je kontinuirana suradnja utemeljena na zajedništvu. Pri tom, posebno se ističe izrazito dobra suradnja i partnerski odnos sa Savezom udruga obitelji zatočenih i nestalih hrvatskih branitelja i Zajednicom udruga civilnih stradalnika Domovinskoga rata Hrvatske.

Tako je Ministarstvo održalo sastanke s predstavnicima udruga koje okupljaju obitelji nestalih osoba, kojom prilikom su predstavnicima udruga pružene cjelovite informacije o aktivnostima u području potrage za osobama nestalim u Domovinskom ratu i planovima za predstojeće razdoblje. U svim slučajevima i u mjeri u kojoj je moguće, obitelji nestalih osoba i udruge koje ih okupljaju, aktivno su sudjelovale u procesu traženja.

Također, Ministarstvo je sudjelovalo u programima udruga koje okupljaju obitelji nestalih osoba - od izvještajnih sabora, obljetnica i javnih tribina gdje je, s predstavnicima drugih nadležnih tijela u području potrage za nestalim osobama, pružilo pune informacije o svome radu. Tako su aktivnosti i rezultati Ministarstva u traženju osoba nestalih u Domovinskom ratu predstavljeni na tribini u organizaciji Saveza udruga obitelji zatočenih i nestalih hrvatskih branitelja „*Pravo nestalih na identitet, pravo obitelji na istinu*“ (Zagreb, lipanj 2021.), zatim na Međunarodnoj konferenciji 9. Centra znanja Nacionalne zaklade za razvoj civilnog društva pod nazivom „*30. godina u zajedništvu*“ (Zagreb, prosinac 2021.), kao i na konferenciji „Doprinos nacionalnih manjina u Domovinskom ratu i proces rješavanja pitanja nestalih osoba“ u organizaciji Saveza udruga obitelji zatočenih i nestalih hrvatskih branitelja i Kluba žena Albanki Hrvatske „Kraljica Teuta“ (Zagreb, prosinac 2021.). Posebno ističemo obilježavanje Međunarodnoga dana nestalih osoba i Dana sjećanja na nestale osobe u Domovinskom ratu, održano 30. kolovoza 2021. godine u Glini, u organizaciji udruga obitelji nestalih osoba, a uz potporu i pokroviteljstvo Ministarstva, koje je tom prilikom ujedno predstavilo svoj rad.

Ministarstvo je bilo na raspolaganju udrugama za sve pisane upite i zamolbe za dostavom podataka na koje je pravovremeno odgovaralo, a o svim aktivnostima vezanim uz traženje nestalih osoba, Ministarstvo je udruge, kao i cjelokupnu javnost, izvještavalo putem službenih informativnih kanala.

Radi daljnjeg podizanja svijesti javnosti o pitanju osoba nestalih u Domovinskom ratu te predstavljanja napora i postignuća u njihovom pronalasku, Ministarstvo je sudjelovalo na taktičko-tehničkom zboru povodom obilježavanja Dana Hrvatske vojske, Dana Hrvatske kopnene vojske i 30. obljetnice ustrojavanja Hrvatske vojske (Zagreb, svibanj 2021. godine), zatim povodom obilježavanja Dana pobjede i domovinske zahvalnosti, Dana hrvatskih branitelja i 26. obljetnice vojno-redarstvene operacije „Oluja“ (Knin, kolovoz 2021. godine) te povodom obilježavanja 30. obljetnice Bitke za Vukovar (Vukovar, rujan 2021. godine).

## POVJERENSTVO VLADE REPUBLIKE HRVATSKE ZA OSOBE NESTALE U DOMOVINSKOM RATU

Sukladno članku 43. stavku 1. i 2. Zakona, Vlada Republike Hrvatske je na sjednici održanoj 16. srpnja 2021. godine donijela Rješenje o imenovanju predsjednika, članova i tajnika Povjerenstva Vlade Republike Hrvatske za osobe nestale u Domovinskom ratu (u daljnjem tekstu: Povjerenstvo).

Povjerenstvo je savjetodavno i stručno međuresorno tijelo za pitanja osoba nestalih u Domovinskom ratu i smrtno stradalih osoba u Domovinskom ratu za koje nije poznato mjesto ukopa. Donošenjem Zakona, dodatno je osnaženo njegovo pravno uporište.

Uz predstavnike Ministarstva, koje ima vodeću ulogu u traženju osoba nestalih u Domovinskom ratu, Povjerenstvo čine predstavnici svih tijela i ustanova uključenih u proces traženja nestalih osoba: Ministarstva unutarnjih poslova, Ministarstva obrane, Ministarstva pravosuđa i uprave, Ministarstva vanjskih i europskih poslova, Ministarstva zdravstva, Državnoga odvjetništva Republike Hrvatske, sigurnosno - obavještajnih agencija, Zavoda za sudsku medicinu i kriminalistiku Medicinskoga fakulteta u Zagrebu te Hrvatskog Crvenoga križa.

Na poziv i u organizaciji Ministarstva, 24. rujna 2021. godine održana je 1. sjednica Povjerenstva. Uz pregled najznačajnijih aktivnosti i stanja nestalih osoba, na sjednici je raspravljano o predstojećim aktivnostima i mjerama, s ciljem povećanja učinkovitosti rješavanja sudbine osoba nestalih u Domovinskom ratu, poglavito pronalaska prikrivenih masovnih i pojedinačnih grobnica žrtava veliko-srpske agresije na Republiku Hrvatsku.

## UTROŠAK FINANCIJSKIH SREDSTAVA

Za provedbu aktivnosti terenskih istraživanja i ekshumacije, obrade i identifikacije posmrtnih ostataka[[4]](#footnote-4) te pogrebne skrbi o identificiranim žrtvama (iz točke 1. Izvješća), Državnim proračunom za 2021. godinu, osigurana su financijska sredstva u iznosu od 5.880.000,00 kuna, od kojih su (prema stanju na dan 31. prosinca 2021. godine) **utrošena sredstva u iznosu od 4.676.534,26 kuna**, odnosno 79,53 %.

## Zaključak

U izvještajnom razdoblju, sva mjerodavna tijela u Republici Hrvatskoj, predvođena Ministarstvom, pridonijela su rješavanju pitanja osoba nestalih u Domovinskom ratu, provedbom aktivnosti iz svoje nadležnosti.

Tako su prikupljena saznanja o 62 moguća mjesta prikrivenih masovnih i pojedinačnih grobnica, provedeno je cjelovito terensko istraživanje 34 indicirane lokacije (pretraženo je 54.362 m2), pronađeni su i ekshumirani posmrtni ostaci 18 osoba pri čemu je posebno potrebno istaknuti pronalazak masovne grobnice na području Bobote – „Bobotsko mrcinište“ s posmrtnim ostacima 13 žrtava. Nadalje, završno su identificirani posmrtni ostaci 21 osobe te je organizirana je pogrebna skrb za 20 identificiranih osoba.

Uz aktivnosti izravno usmjerene na rješavanje slučajeva nestalih osoba, sukladno Zakonu, nastavljene su i aktivnosti radi daljnjeg unaprjeđenja metodologije rada, posebice u području obrade i identifikacije posmrtnih ostataka.

Nastavljeni su napori u području unaprjeđenja bilateralne suradnje, no ključnom preprekom pronalasku nestalih osoba i dalje ostaje izostanak suradnje od strane nadležnih tijela Republike Srbije. Također, nastavljena je suradnja s međunarodnim organizacijama koje se u svom djelokrugu bave pitanjem nestalih osoba.

Posebna pozornost posvećena je odnosu s obiteljima nestalih i smrtno stradalih osoba u Domovinskom ratu za koje nije poznato mjesto ukopa. U izvještajnom razdoblju je nastavljena iznimna suradnja i partnerski odnos s udrugama koje okupljaju obitelji nestalih osoba, osobito sa Savezom udruga obitelji zatočenih i nestalih hrvatskih branitelja.

No, unatoč svim uloženim naporima, Republika Hrvatska, putem nadležnoga Ministarstva još traga za **1.852 nestale i smrtno stradale osobe u Domovinskom ratu za koje nije poznato mjesto ukopa** (stanje evidencija na dan 31. prosinca 2021. godine).

1. Metodom analize DNA utvrđen je identitet dvanaest (12) osoba, dok za jednu (1) osobu nije dobiven genotip;

Završna identifikacija posmrtnih ostataka provedena je u ožujku 2022. godine [↑](#footnote-ref-1)
2. Kao što je navedeno u Odjeljku 1.4. (str. 6), od ukupno 21 identificirane osobe, za njih 14 pri Ministarstvu je bio pokrenut postupak traženja, dok za 7 identificiranih osoba nije bio pokrenut postupak traženja te se nisu vodile u službenim evidencijama Ministarstva [↑](#footnote-ref-2)
3. U pristupnim pregovorima Republike Srbije Europskoj uniji (prema Zajedničkom stajalištu EU-a iz srpnja 2016.), pitanje nestalih osoba zastupljeno je unutar privremenog referentnog mjerila koje se odnosi na unaprjeđenje postupanja u predmetima ratnih zločina [↑](#footnote-ref-3)
4. Osim toga, kako je istaknuto, Medicinskom fakultetu u Zagrebu su 5. prosinca 2019. godine, doznačena financijska sredstva u iznosu od 5.000.000,00 kuna za nabavu kapitalne opreme i uređenje dodatnog prostora za DNA laboratorij Zavoda za sudsku medicinu i kriminalistiku, a sukladno Odluci Vlade Republike Hrvatske od 7. studenoga 2019. godine. [↑](#footnote-ref-4)